Polisieman sterf in skietery met rowers(Argieffoto: SA Polisie) ŉ Polisiebeampte van Kaapstad is Vrydag doodgeskiet toe hy rooftogverdagtes agternagesit het. Volgens brig. Novela Potelwa, polisiewoordvoerder, is polisiebeamptes en ŉ plaaslike veiligheidsmaatskappy die oggend na ŉ onderneming in Killarney Gardens in Kaapstad ontbied ná hulle inligting ontvang het van ŉ gewapende rooftog. “Met beamptes se aankoms op die toneel het vier verdagtes die personeel in die gebou met vuurwapens aangehou. Die verdagtes het op die polisie geskiet en daarna op die vlug geslaan,” bevestig Potelwa. “Die polisie het die verdagtes agternagesit en ŉ skietgeveg het uitgebreek. Twee polisiebeamptes en twee verdagtes is gewond. Een van die beamptes is in die been geskiet. ŉ 48-jarige sersant van Table View is in die kop geskiet en op die toneel dood verklaar.” Volgens Potelwa is een van die gewonde rowers (34) op die toneel in hegtenis geneem. ŉ Tweede verdagte (36) wat ook ŉ skietwond opgedoen het, is in die omgewing aangekeer. Die oorblywende twee verdagtes is steeds op vrye voet en die polisie het ŉ soektog van stapel gestuur. Lt.genl. Thembisile Patekile, die provinsiale polisiekommissaris in die Wes-Kaap, het sy medelye met die oorlede polisiebeampte se familie en vriende betuig. Hy het ook die toneel self besoek. “Die verlies van die sersant en die beserings wat die ander polisielede opgedoen het, is slegte nuus. Ons onderneem om alle hulpbronne tot ons beskikking te gebruik om die oorblywende verdagtes op te spoor sodat geregtigheid kan geskied,” sê Patekile. “Beamptes moet ook te alle tye waaksaam wees aangesien hulle te doen het met wreedaardige misdadigers wat enigiets sal doen om hul misdade uit te voer.” Die naam van die oorlede beampte sal bekendgemaak word sodra al sy familielede van sy dood verwittig is. Sake van moord, poging tot moord en gewapende rooftog word ondersoek.